**1. pielikums**

Cenu aptaujas noteikumiem

“Informatīvu mācību video materiālu izstrāde par

Latvijas zinātniekiem un viņu sasniegumiem”

**TEHNISKĀ SPECIFIKĀCIJA**

*Informatīvu mācību video materiālu izstrāde par Latvijas zinātniekiem*

*un viņu sasniegumiem*

1. **Vispārīga informācija:**
   1. Lai veicinātu Latvijas zinātnieku atpazīstamību un Latvijas zinātnieku sasniegumu popularizēšanu, nepieciešams izstrādāt informatīvas mācību videofilmas par Latvijas zinātniekiem un viņu sasniegumiem (turpmāk – videofilmas ).
   2. Videofilmu mērķis ir veidot jauniešu (skolēnu) priekšstatu par zinātnes nozīmi un daudzveidību, Latvijas zinātnieku sasniegumiem, veicināt interesi par zinātni un pētniecību kā par iespējamo karjeru un rosināt savlaicīgi uzsākt darbu pie kvalitatīvām studijām nepieciešamo zināšanu, prasmju un iemaņu apgūšanas, radot estētiski baudāmu, inovatīvu, mūsdienīgu un funkcionālu informatīvo materiālu.
   3. Videofilmu prioritārā mērķauditorija ir 9.-12. klašu skolēni un skolotāji, vispārējā mērķa auditorija – Latvijas sabiedrība kopumā.
   4. Videofilmu izveide tiek realizēta ERAF projekta “Integrētie nacionālā līmeņa pasākumi Latvijas pētniecības un attīstības interešu pārstāvības stiprināšanai Eiropas pētniecības telpā”, Nr. 1.1.1.5/17/I/002 ietvaros.
2. **Darba uzdevums:**
   1. Izstrādāt informatīvas mācību videofilmas, veicot šādus uzdevumus:
      1. Izpildītājam tiek dotas četras videofilmu tēmas, kurās katrā jāatklāj dažādu zinātnes nozaru un apakšnozaru pienesums un ietekme videofilmā atspoguļotajā tēmā, izmantojot interesantu Latvijas zinātnieku personības un piemērus no zinātnes atklājumiem Latvijā un pasaulē.
      2. Izpildītājs izstrādā videofilmas satura scenāriju atbilstoši videofilmas tēmai, mērķim, formātam, mērķauditorijai, tostarp Izpildītājs scenāriju saskaņo ar Pasūtītāju.
      3. Izpildītājs veic videofilmu izstrādi (t.i. filmēšanas sagatavošanu, koordinēšanu, izstrādi, apstrādi, montāžu, titrēšanu, u.c.). Vienas tēmas videofilmā jāintegrē vismaz 2 grafiski attēli.
      4. Izpildītājs pēc nepieciešamības iekļauj fona mūziku un muzikālo pavadījumu, nodrošinot autortiesības.
      5. Videofilmas izstrādē jāpiesaista latviešu valodas teksta redaktors un angļu valodas tulks.
3. **Īpašie nosacījumi** 
   1. Videofilmu izstrādes gaitā Izpildītājs katrā izpildes posmā saskaņo nodevumu (t.sk. video scenāriju) ar Pasūtītāju un, ja nepieciešams, veic Pasūtītāja norādītās izmaiņas. Izpildītājam ir saistoši Pasūtītāja norādījumi.
   2. Videofilmu izstrādes gaitā Izpildītājs komunicē ar zinātniekiem, zinātniskajām institūcijām jautājumā par iespēju izmantot iepriekš notikušo pasākumu filmētos materiālus vai par iespēju piedalīties plānotajos pasākumos vai apmeklēt objektus/cilvēkus/notikumus utml.
   3. Izpildītājs iesniedz Pasūtītājam izveidotās videofilmas elektroniskā datu nesējā vai norāda saiti, kur pieejami videofilmu ieraksti (un kur tie būs pieejami vismaz 3 mēnešus pēc nodošanas-pieņemšanas akta parakstīšanas).
   4. Izpildītājs nodrošina kompetenta personāla piesaisti, nepieciešamos resursus un materiālus, lai nodrošinātu Pakalpojuma izstrādi, kā arī sedz izdevumus (t.sk. muzikālā pavadījuma iegāde, autortiesības), kas nepieciešami autoratlīdzības un citu vajadzību segšanai.
   5. Vizuālās identitātes prasības: Videofilmas tiek veidotas vienotā stilā, ievērojot Pasūtītāja vizuālās identitātes prasības, t.sk. iekļaujot Pasūtītāja logo kopā ar ERAF logo ansambli videofilmu beigās, lai nodrošinātu sabiedrības informēšanu par raidījuma finansēšanas avotu.
4. **Tehniskās prasības**

|  |  |  |
| --- | --- | --- |
| **Tehniskās prasības** | | |
| **Nr.p.k.** | **Tehniskais raksturlielums** | **Izvirzītās tehniskās prasības** |
| 4.1. | **Apraksts** | **Informatīvo mācību videofilmu izstrāde četrās tēmās:**   1. **Pētniecība kā process**. Videofilma veidota 3 (trīs) sērijās (turpmāk – videofilmu sērija), katra sērija garumā no 5 (piecām) līdz maksimums 8 (astoņām) minūtēm. Videofilmu sērija atraktīvā veidā, iesaistot vismaz divus zinātniekus no dabaszinātņu nozarēm un no sociālo vai humanitāro zinātņu nozarēm, parāda pētniecības procesa aizraujošo pusi, eksperimentēšanas ciklus, demonstrē, kā zinātniska pieeja var palīdzēt jauniešiem mācību procesā. Videofilmu sērija parāda pētniecības būtību – spēju eksperimentēt, uzdrīkstēties, nebaidīties no kļūdīšanās. Videofilmu sērija var tikt izmantota, lai iedvesmotu skolēnus zinātniski pētnieciskajiem darbiem (ZPD). 2. **Sports**. Videofilma veidota 2 (divās) sērijās (turpmāk – videofilmu sērija), katra sērija garumā no 5 (piecām) līdz maksimums 8 (astoņām) minūtēm. Videofilmu sērija atraktīvā veidā, iesaistot vismaz četrus zinātniekus no tādām zinātņu nozarēm kā fizika, inženierzinātnes un tehnoloģijas, bioloģija, medicīna, psiholoģija, parāda, kā zinātniski atklājumi dažādās un savstarpēji atšķirīgās zinātņu nozarēs ietekmē sasniegumus kādā no Latvijā populāriem sporta veidiem. 3. **Laika apstākļi.** Videofilma veidota 2 (divās) sērijās (turpmāk – videofilmu sērija), katra sērija garumā no 5 (piecām) līdz maksimums 8 (astoņām) minūtēm. Videofilmu sērija atraktīvā veidā, iesaistot vismaz četrus zinātniekus no tādām zinātņu nozarēm vai apakšnozarēm kā meteoroloģija, vides zinātne, ģeogrāfija, kosmosa nozare, folkloristika, u.c. parāda dažādu zinātņu jomu iesaisti laika apstākļu prognozēšanā un šo datu izmantošanā no sendienām (ticējumi) līdz modernajai meteoroloģijai, kas saistīta ar kosmosa nozari. Sagatavotajā videofilmu sērijā var tikt iekļauta arī globālo klimata izmaiņu ietekme Latvijā. 4. **Dizains: no idejas līdz produktam.** Video veidots 2 (divās) sērijās (turpmāk – videofilmu sērija), katra sērija garumā no 5 (piecām) līdz maksimums 8 (astoņām) minūtēm. Videofilmu sērija atraktīvā veidā, iesaistot vismaz četrus zinātniekus no tādām zinātņu nozarēm vai apakšnozarēm kā māksla, inženierzinātnes, materiālzinātne, ekonomika (mārketings), ar viena vai divu dizaina produktu piemēru demonstrēšanu parāda dažādu zinātņu iesaisti dizaina tapšanā no idejas līdz realizācijai. Sagatavotajā videofilmu sērijā tiek akcentēta arī dizaina domāšanas nozīme. 5. **Formāts** – videofilmas ar aizkadra tekstiem, muzikālo pavadījumu, zinātnieku un citu personāžu komentāriem. **Sižets** – ievads, detalizētāka informācija, secinājumi, t.sk. pārdomas raisoši komentāri (nobeigums). Filmēts gan telpās, gan brīvā dabā, kopā vismaz 4 lokācijas vietās katrai tēmai. Pasūtītājs sniedz informāciju, kontaktus, informācijas avotus un citu nepieciešamo informāciju videofilmu scenāriju izstrādei. Filmēšanas vietas – Rīga (~7 filmēšanas dienas), citviet Latvijā (~3 filmēšanas dienas). |
| 4.2. | **Filmēšanas formāts** | Full HD 16:9, formāts – mp4 video. |
| 4.3. | **Personāls un aprīkojums** | Audiovizuālo materiālu izpildījums ir augstā, profesionālā kvalitātē, iesaistot profesionālu personālu (scenārija autoru, režisoru, divus operatorus, skaņu operatoru, projekta vadītāju, grafisko attēlu izstrādātāju, gaismotāju un grimētāju), izmantojot atbilstošu augstas kvalitātes aprīkojumu filmēšanai un pēcapstrādei (profesionāla skaņas ieraksta kvalitāte, gaismas tehnika, divas kameras un cita nepieciešamā tehnika).  Montāžā jāizmanto muzikālais pavadījums, grafiskie elementi – titri un informatīvi grafiski attēli, kas nodrošina filmēšanas objektu atpazīstamību vai sniedz uzskatāmāku paskaidrojumu. |
| 4.4. | **Izplatīšanas formāts** | Web |
| 4.5. | **Informatīvā video ilgums** | Vienas tēmas videofilma sagatavota šādos garumos:  30 sek. – videofilmas tēmas *tīzera* versija;  5-8 min. – vienas videofilmas sērijas garums, skaitu sk. 4.1. punktā. |
| 4.6. | **Valoda** | Latviešu valodā, subtitri latviešu valodā.  Latviešu valodā, subtitri angļu valodā. |
| 4.7. | **Izejmateriāla hronometrāža** | Ne mazāk kā 30 min vienai tēmai.  Visi darba materiāli, t.sk. neizmantotie kadri (Full HD 16:9, formāts – mp4 video), pēc nodevuma tiek nodoti Pasūtītājam. |
| 4.8. | **Video noformējums** | Videofilmās (t.sk. sērijās) jāpievieno atsauce uz ERAF projektu un jāsagatavo saskaņā ar ERAF projekta vizuālo identitāti (Pasūtītājs iesniedz failus). |
| 4.9. | **Autortiesības** | Jebkādas autoru mantiskās tiesības, ja tādas ir radušās, attiecībā uz Pakalpojumu (tā nodevumu) un tajā ietvertās informācijas izmantošanu saskaņā ar Autortiesību likumu pilnībā pāriet Pasūtītājam, izņemto skaņdarbu autortiesības. Izpildītājam ir pienākums noslēgt līgumus ar autoriem par attiecīgo nodevumu izstrādi, līgumos paredzot autora mantisko tiesību pilnīgu pāreju. |

1. **Pakalpojuma sniegšanas kārtība un laika grafiks**
   1. Izpildītājs 1 mēnešu laikā pēc līguma noslēgšanas:
      1. veic videofilmu tēmu padziļinātu izpēti un informācijas apkopošanu;
      2. iesniedz Pasūtītājam un saskaņo pirmo divu videofilmu tēmu (no kurām viena ir “Pētniecība kā process”) satura scenāriju;
   2. Izpildītājs 2 mēnešu laikā pēc līguma noslēgšanas:
      1. sagatavo un iesniedz Pasūtītājam pirmo divu tēmu videofilmu darba variantu (“melnā montāža”);
      2. iesniedz Pasūtītājam un saskaņo nākamo divu videofilmu tēmu satura scenāriju;
   3. Izpildītājs 3 mēnešu laikā pēc līguma noslēgšanas:
      1. sagatavo un iesniedz Pasūtītājam pirmo divu tēmu videofilmu kvalitatīvu gala variantu;
      2. sagatavo un iesniedz Pasūtītājam nākamo divu tēmu videofilmu darba variantu (“melnā montāža”);
   4. Izpildītājs 5 mēnešu laikā pēc līguma noslēgšanas:
      1. sagatavo un iesniedz Pasūtītājam pēdējo divu tēmu videofilmu kvalitatīvu gala variantu.
2. **Pakalpojumu apmaksas nosacījumi** 
   1. Pasūtītājs veic avansa maksājumu 20% no kopējās līgumcenas ne vēlāk kā 10 (desmit) kalendāro dienu laikā pēc līguma parakstīšanas un avansa rēķina saņemšanas.
   2. Pasūtītājs veic 80% līgumcenas summas samaksu Izpildītājam par kvalitatīvi paveiktu darba uzdevumu ne vēlāk kā 10 (desmit) kalendāro dienu laikā pēc rēķina saņemšanas un nodošanas–pieņemšanas akta abpusējas parakstīšanas dienas.

**Kontaktinformācija:** Jautājumos par tehniskajā specifikācijā noteiktajām prasībām vērsties pie ministrijas Augstākās izglītības, zinātnes un inovāciju departamenta vecākās ekspertes komunikācijas jautājumos Intas Pēdiņas (tālrunis: +371 67047713, e-pasts: [inta.pedina@izm.gov.lv](mailto:inta.pedina@izm.gov.lv)).